Wisconsin isch e beliebts Ywanderigsziil für Dütschsproochigi gsi. Für 1900 wird gschätzt das öbe e Drittel vo de Bevölcherig vo Wisconsin Dütsch gsproche het. D Mehrheit devo isch vo Dütschland gsi, aber d Schwiizer hen defür gschlosse in eigni Ortschafte gsiidlet, vorallem z Green County. Scho 1845 isch de Ort New Glarus vo 118 Usswandrer ussem Kanton Glarus gründet worde. Bis 1860 isch d Bevölcherig uff 960 Mensche aagwaggse. Bis de, un in de 1880 no emool, sin die Emigrante vorallem Glarner gsi, aber spööter het's au vili Bärner debi gha un chlyneri Gruppe uss andri Deil vo de Schwiiz. Einewäg sin d Glarner in de Mehrzaal blybe, un d Grundlag vum Dialäkt vo New Glarus isch d Mundart vum Glarner Hinterland gsi. De Dialäkt vum Glarner Mittelland un vo Bärn het kei grosse Yfluss gha.